<classify> MABADILIKO yaliyofanywa na Rais Paul Kagame katika Baraza la Mawaziri wiki hii, wanawake wamekamata asilimia 50 ya baraza hilo kwa kuchaguliwa 13 kati ya 26 baada ya idadi ya mawaziri kupunguzwa kutoka 31 hadi 26.Katika mabadiliko hayo, baadhi ya wanasiasa wasio na uzoefu na majina makubwa wameteuliwa katika nafasi hizo kubwa serikalini. Dk Richard Sezibera ambaye alikuwa Katibu Mkuu wa Jumuiya ya Afrika Mashariki EAC amechukua nafasi ya Louise Mushikiwabo kuiongoza Wizara ya Mambo ya Nje na Ushirikiano wa Kimataifa.Mushikiwabo aliyeiongoza wizara hiyo tangu mwaka 2009, wiki iliyopita alichaguliwa kuwa Katibu Mkuu wa Umoja wa Nchi zinazozungumza Kifaransa Duniani OIF.Aliyekuwa Mtendaji Mkuu wa Bodi ya Maendeleo Rwanda RGB, Profesa Anastase Shyaka, amechaguliwa kuwa Waziri wa Serikali za Mitaa na kushika nafasi ya Francis Kaboneka.Wengine wapya ni Waziri wa Teknolojia ya Mawasiliano, Paula Ingabire, Waziri wa Viwanda na Biashara, Soraya Hakuziyaremye na Waziri wa Ulinzi, Meja Jenerali Albert Murasira aliyechukua nafasi ya James Kabarebe aliyepelekwa Ofisi ya Rais kuwa Mshauri Mkuu wa masuala ya Ulinzi na Usalama.Solina Nyirahabimana ameteuliwa kuwa Waziri wa Jinsia na Ukuzaji Familia, akichukua nafasi ya Esperance Nyirasafari ambaye sasa ameteuliwa kuwa Waziri wa Michezo na Utamaduni.Waziri wa Usimamizi wa Masuala ya Dharura ni Germaine Kamayirese, amechukua nafasi ya Jeanne dArc de Bonheur, Wizara ya Mazingira itaongozwa na Dk Vincent Biruta, Wizara ya Vijana imekwenda kwa Rosemary Mbabazi wakati Fanfan Kayirangwa amepewa Wizara ya Huduma kwa Umma.Johnston Busingye amebaki kuiongoza Wizara ya Haki, Wizara ya Miundombinu amepewa Claver Gatete, Wizara ya Elimu amekabidhiwa Eugene Mutimura. Waziri katika Ofisi ya Waziri Mkuu ni Marie-Solange Kayisire na Waziri wa Fedha anabaki kuwa Uzziel Ndagijimana.Judith Uwizeye atabakia katika Ofisi ya Rais, Dk Diane Gashumba anaendelea kuwa Waziri wa Afya, wakati Dk Gerardine Mukeshimana anabakia Wizara ya Kilimo.Katika Mawaziri wa Nchi, wamo Olivier Nduhungirehe atakayeshughulikia masuala ya EAC, Dk Alvera Mukabaramba Jamii, Claudine Uwera Mipango ya Uchumi, Isaac Munyakazi Elimu ya Msingi na Sekondari, Evode Uwizeyimana Katiba na Sheria.Patrick Ndimubanzi na Jean de Dieu Uwihanganye wamebaki katika nafasi zao, Ndimubanzi akiendelea kuiongoza Afya ya Msingi na Uwihanganye ameachiwa Uchukuzi.  <topic>: kitaifa 